秋日坐寐覺而有作
作者：周麟之
朝代：宋

paragraphs: 南國逢秋色，西風擾客心。
久閒安飲啄，多病廢登臨。
壁倚青藜杖，窗橫綠綺琴。
無魚甘糲食，有酒任孤斟。
地僻千山瘠，人稀萬籟瘖。
懶同牛卧壠，倦劇鳥歸林。
紙閣居容膝，繩牀坐整襟。
縮頭須爾伴，便腹莫吾箴。
俛仰三眠柳，徘徊五戲禽。
忘形初隠几，得趣漸欹簪。
不假仙遊枕，寧須女抱衾。
乍疑身栩栩，已覺息深深。
白鳳才難繼，黄粱事可尋。
有人呼晝漏，何處起寒砧。
短夢蘧然覺，斜暉慘欲陰。
桂開香吐粟，菊認蘂攢金。
磨熟雙旗茗，爐殘小瓣沈。
感時思別墅，開戶見遥岑。
自別堯庭邃，俄驚墨突黔。
背無三甲起，頭有二毛侵。
咎往眉難炙，言歸足尚肣。
靜忘波洶洶，老諳歲駸駸。
幸得安心法，聊爲擁鼻吟。
黑甜誇勝味，黄落寄餘音。
猿鶴休相怨，萍蓬自不禁。
却愁宵寐少，卧聽竹蕭森。